Սուրբ Քրիստափորի սյուն (Լվով)

**Սուրբ Քրիստափորի սյուն** (), 18-րդ դարի սկզբի հուշասյուն Ուկրաինայի Լվով քաղաքում, ազգային նշանակության ճարտարապետական հուշարձան (պահպանության համար 318/4)։ Գտնվում է Լվովի պատմական կենտրոնում, Հայկական փողոցում, Սուրբ Աստվածածնի Վերափոխման տաճարի տարածքում, *Արևելյան* կամ *Քրիստափորի* բակի կենտրոնում։

## Պատմություն
Սյունը հավերժացնում է 1712 թվականին հայկական տաճարում բռնկված հրդեհի հիշատակը, որը զգալիորեն վնասել է ինչպես բուն եկեղեցին, այնպես էլ հարակից շինությունները։ Հայկական տաճարի համալիրի հիմնանորոգման աշխատանքները սկսվել են միայն 1723 թվականին։ Դրանք ղեկավարել և ֆինանսավորել է հայկական դատարանի նախագահ Քրիստափոր Ավգուստինովիչը, այդ ժամանակվա հայոց արքեպիսկոպոս Յան Տոբիաշ Ավգուստինովիչի եղբայրը: Ի հիշատակ հրդեհի և տաճարի հետագա վերականգնման, ինչպես նաև իր սուրբ հովանավորին շնորհակալություն հայտնելու համար, 1726 թվականին Քրիստոփոր Ավգուստինովիչը Հայկական եկեղեցու տարածքում տեղադրել է սուրբ Քրիստափորի պատկերով հուշարձան-սյուն: Սուրբ Քրիստափորի քանդակի հեղինակը, ըստ որոշ հետազոտողների, մասնավորապես՝ Յուրի Բիրյուլյովի, Վիշնևեցկի իշխանների արքունական քանդակագործ Քրիստիան Սեյներն (Christian Seyner) է։

Խորհրդային տարիներին սյունը, որպես հայկական տաճարային համալիրի մաս, ստացել է հանրապետական նշանակության ճարտարապետական հուշարձանի կարգավիճակ։ 2016 թվականին սյունը վերակառուցվել է։

## Նկարագրություն
Այն տեղում, որտեղ կանգնած է սյունը, 16-րդ դարում եղել է ջրհոր։

Հուշարձանն ունի բարոկկո ոճի սյան տեսք, որը տեղադրված է բարձր պատվանդանի վրա, որն իր հերթին կանգնած է եռաստիճան հիմքի վրա: Կորնթական օրդերով կատարված սյան խոյակը սուրբ Քրիստափորի արձանի պատվանդանի համար ծառայում է որպես կամարակալ: Սուրբը պատկերված է կանոնական ոճով. նրա ձախ ուսին նստած է փոքրիկ Քրիստոսը, որին, ըստ ավանդության, Քրիստափորը գետն է անցկացրել և նրա կողմից մկրտվել: Քրիստոսն իր աջ ձեռքով օրհնում է, իսկ ձախով պահում է խաչով պսակված գունդը՝ քրիստոնեական աշխարհի խորհրդանիշը: Երկու կերպարների քանդակային պլաստիկան բնութագրվում է վարպետ կատարմամբ և կոմպոզիցիոն մտածվածությամբ:

Սյան պատվանդանի վրա սկզբնապես եղել են լատիներեն երկու ցուցատախտակներ։ Առաջինը, որը գտնվում է եկեղեցու ուղղությամբ, պարունակում է հետևյալ տեքստը (հայերեն թարգմանությամբ)։

Աստծո Լավագույն և Ամենաբարձրյալի փառքի համար այս եկեղեցին նույն Աստծո փառաբանության և Աստվածածնի պատվին վերականգնեց, հոգևորականության հարմարության համար նստավայրը վերականգնեց, իր Հովանավորի սյունը հիմքից կառուցեց ազնվական և մեծարգո Քրիստափոր Ավգուստինովիչը՝ Լվովում հայ ազգի տնօրեն և դատավոր, Քրիստոնեական դարաշրջանի 1726 թվականին։

Հուշատախտակի տակ փորագրված է Ավգուստինովիչների ընտանիքի զինանշանը՝ Օդրովոնջը։ Հայկական փողոցին ուղղությամբ փակցված հուշատախտակը կորսվել է, հայտնի է միայն, որ այն հիշատակում է 1877 թվականին հիմնադիր Բոլեսլավ դե Օդրովոնժ Ավգուստինովիչի կողմից տաճարի վերականգնումը հերթական հրդեհից հետո (հայերեն թարգմանությամբ)․

Բոլեսլավ դե Օդրովոնժ Ավգուստինովիչը երախտագիտական հիշատակի նշան իր պապի հանդեպ՝ իր սեփական անունով և Ս. Մ. Լեոն Ավգուստինովիչի անունով վերականգնեց այս արձանը Տիրոջ 1877 թվականին։

## Պատկերասրահ

Львів.Вул. Вірменська Вірменський собор - Колона Св. Христофора.jpg|Սուրբ Քրիստափորը և նրա ուսին նստած Հիսուսը
Պատկեր:Львів,_Вірменський_собор_—_Колона_Святого_Христофора_02.jpg|link=Файл:Львів,_Вірменський_собор_—_Колона_Святого_Христофора_02.jpg|alt=Постамент колони| Սյան պատվանդանը
Պատկեր:KolonaHrystofora.jpg|link=Файл:KolonaHrystofora.jpg|alt=Вигляд від дзвіниці та вул. Вірменської на подвір'я з колоною св. Христофора на фоні вірменського банку| Տեսարան զանգակատանից և Հայկական փողոցից դեպի բակ․ Սուրբ Քրիստափորի սյունը հայկական բանկի ֆոնին


## Ծանոթագրություններ

## Աղբյուրներ
* 
* 
* 
* 

Կատեգորիա:1726 հիմնադրումներ
Կատեգորիա:Լվովի շենքեր և կառույցներ
Կատեգորիա:Համաշխարհային ժառանգություն Ուկրաինայում
Կատեգորիա:Հայերը Լվովում
Կատեգորիա:Քրիստոնեությունն Ուկրաինայում
Կատեգորիա:Լվովի հայկական տաճարի համալիր